Diari Oficial de la Generalitat Valenciana


Sumari del DOGV 7003, del 15-04-2013 (2013/3584)

ACORD de 12 d'abril de 2013, del Consell, pel qual s'aprova la prestació del servici de subministrament d'aigua potable, en règim de monopoli i per mitjà de la modalitat de gestió directa, sense òrgan diferenciat, de l'Ajuntament de Cocentaina en la pedania dels Algars.
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7003

Data del DOGV
:   15-04-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/3584


Data del document
:   12-04-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Acord

Descriptors 

:   * Conselleria de Presidència i Agricultura, Pesca, Alimentació i Aigua
    * Cocentaina
    * administració local

ACORD de 12 d'abril de 2013, del Consell, pel qual s'aprova la prestació del servici de subministrament d'aigua potable, en règim de monopoli i per mitjà de la modalitat de gestió directa, sense òrgan diferenciat, de l'Ajuntament de Cocentaina en la pedania dels Algars. [2013/3584]  
El Consell, en la reunió del dia 12 d'abril de 2013, va adoptar l'acord següent:  
  
Antecedents de fet  
Primer. En data 10 d'octubre de 2012, l'Ajuntament de Cocentaina va sol·licitar l'aprovació pel Consell de l'expedient relatiu a l'establiment del servici de subministrament d'aigua potable en la pedania dels Algars en règim de monopoli.  
Segon. En data 25 d'octubre de 2012 es va requerir l'ajuntament perquè completara l'expedient per a poder continuar-ne la tramitació. La documentació que completava l'expedient va tindre entrada en la Direcció General d'Administració Local en data 23 de gener de 2013.  
  
Tercer. Consta en l'expedient el nomenament i constitució d'una comissió, per mitjà del Decret 65/2012B, encarregada d'elaborar una memòria justificativa de la prestació del servici, comprensiva dels aspectes socials, financers, tècnics i jurídics de l'activitat, la forma de gestió, la previsió dels ingressos i el preu dels servicis oferits i els supòsits de cessament de l'activitat.   
Quart. La memòria va ser aprovada inicialment per acord plenari municipal de 21 de novembre de 2012 i va ser exposada al públic, juntament amb el projecte de tarifes, en el Butlletí Oficial de la Província d'Alacant número 236, de 12 de desembre de 2012, en el Diari Oficial de la Comunitat Valenciana número 6918, de 7 de desembre de 2012, i en el tauler d'anuncis de l'ajuntament des del dia 12 de desembre de 2012 fins al dia 12 de gener de 2013, i no s'han presentat al·legacions, per la qual cosa es considera definitivament aprovada.  
Quint. El projecte va ser aprovat pel ple de la corporació local per majoria absoluta del nombre legal de membres, de conformitat amb els articles 86.2 i 47.2.k de la Llei 7/1985, de 2 d'abril, i determina el règim de monopoli com a forma de gestió del servici de subministrament d'aigua potable en la pedania dels Algars.  
Sext. De conformitat amb l'article 197.4 de la Llei 8/2010, de 23 de juny, de la Generalitat, de Règim Local de la Comunitat Valenciana, s'han justificat les raons objectives i la necessitat d'intervenció administrativa pel servici de subministrament d'aigua potable, ja que es tracta d'un servici expressament reservat per llei:  
«En este moment, la pedania dels Algars constituïx l'únic nucli de sòl urbà a què l'Ajuntament de Cocentaina no presta el servici d'abastiment d'aigües.  
Com que es tracta d'un servici públic essencial i, a més a més, concorren raons d'interés públic per a intervindre-hi, ja que l'actual servici té importants deficiències en matèria de salubritat de la població, s'ha considerat la necessitat de procedir a prestar-lo per part de l'ajuntament.  
Com que es tracta d'un servici reservat, que és incompatible l'existència de dos xarxes de distribució sobre el mateix subsòl i hi ha motius de salubritat pública que aconsellen que el servici es preste únicament per part de l'ajuntament, es proposa la prestació en règim de monopoli.»  
  
Fonaments de dret  
I. Els articles 26.1.a de la Llei 7/1985, de 2 d'abril, Reguladora de les Bases del Règim Local (LBRL), i 34.a de la Llei 8/2010, de 23 de juny, de la Generalitat, de Règim Local de la Comunitat Valenciana (LRLCV), establixen l'abastiment domiciliari d'aigua potable com a servici obligatori en tots els municipis, i els articles 25 de la LBRL i 33 de la LRLCV establixen la competència municipal sobre el subministrament d'aigua, inclosa la de consum humà.  
II. L'Ajuntament de Cocentaina té capacitat jurídica per a acordar la municipalització de la prestació de servicis o activitats de naturalesa econòmica d'acord amb l'article 128.2 de la Constitució Espanyola, l'article 86.1 de la Llei 7/1985, de 2 d'abril, i l'article 196 de la Llei 8/2010, de 23 de juny, de la Generalitat. De conformitat amb el dictamen 324/1999 emés pel Consell Jurídic Consultiu de la Comunitat Valenciana, «la municipalització es configura com el mitjà jurídic per raó del qual els ens locals assumixen la prestació de servicis o activitats de naturalesa econòmica que podrien desenrotllar-se o, si és el cas, es desenrotllen pels particulars».  
III. Els paràgrafs primer i segon de l'article 45 del Reglament de Servicis de les Corporacions Locals, aprovat pel Decret de 17 de juny de 1955, establix que: 1. La municipalització i la provincialització constituïxen formes d'exercici de l'activitat de les corporacions locals per a la prestació dels servicis econòmics de la seua competència, i assumixen en tot o en part el risc de l'empresa per mitjà del poder de regular-la i fiscalitzar el seu règim. 2. Les municipalitzacions i les provincialitzacions tendiran a aconseguir que la prestació dels servicis reporte als usuaris condicions més avantatjoses que les que puga oferir-los la iniciativa particular i la gestió indirecta».   
  
D'acord amb el dictamen del Consell Jurídic Consultiu 466/2006, de 27 de juliol, «municipalitzar implica assumir un servici o una activitat, sense predeterminar si serà gestionat per la mateixa Administració (gestió directa) o per un gestor indirecte (concessionari, etc.)».  
IV. L'article 197.1 de la Llei de Règim Local de la Comunitat Valenciana requerix la tramitació d'un procediment en què s'acredite la conveniència i oportunitat de la iniciativa per als interessos públics locals. Este expedient es tramitarà segons el que establix l'article 197.2 d'esta llei, el qual establix els tràmits essencials per a l'execució efectiva en règim de monopoli de les activitats reservades. De la mateixa manera, ha de consignar-se que la regulació d'este procediment es complementa, en el que s'aplica, amb les normes previstes per a la municipalització de servicis en els articles 56 a 66 del Reglament de Servicis de les Corporacions Locals, aprovat pel Decret de 17 de juny de 1955.  
  
V. L'article 86.3 de la Llei Reguladora de les Bases del Règim Local (en relació amb els articles 25 i 26 de la mateixa norma) declara la reserva a favor de les entitats locals, entre altres, del servici de subministrament d'aigua potable, i únicament en relació amb els servicis reservats per llei procedirà la prestació en règim de monopoli, segons l'article 196.2 de la Llei 8/2010, de 23 de juny, de la Generalitat. El servici de subministrament d'aigua potable es tracta d'un servici propi del municipi que no requerix especials actes d'instauració, ja que és un servici de la seua competència, però al mateix temps suposa que eixe servici es puga prestar en règim de monopoli, que és el que pretén l'Ajuntament de Cocentaina en el present expedient.  
VI. L'aprovació dels servicis reservats en règim de monopoli exigix la concurrència de circumstàncies d'interés públic legitimadores de l'exclusió de la iniciativa privada, i està justificada en les raons exposades en l'antecedent de fet sext.   
VII. L'acord aprovatori de la prestació dels servicis en règim de monopoli comportarà la prestació del servici de subministrament d'aigua potable amb caràcter exclusiu i excloent per la mateixa corporació local, davant de qualsevol altre subjecte, dins del terme municipal, d'acord amb l'article 51.1.a del Reglament de Servicis de les Corporacions Locals. Però, a més a més, suposa la declaració d'utilitat pública i la necessitat d'ocupació dels béns o adquisició dels drets afectats pel servici per a fins expropiatoris, a l'empara del que establixen els articles 197.5 de la Llei de Règim Local de la Comunitat Valenciana i 51.1.b del Reglament de Servicis de les Corporacions Locals.  
  
VIII. La competència per a aprovar la prestació del servici en règim de monopoli correspon al Consell, d'acord amb l'article 49.1.8 de l'Estatut d'Autonomia de la Comunitat Valenciana, l'article 86.3 de la Llei 7/1985, de 2 d'abril, l'article 197.4 de la Llei de Règim Local de la Comunitat Valenciana i l'article 21 de la Llei 5/1983, de 30 de desembre, del Consell.  
En la tramitació d'este expedient s'han complit totes les prescripcions legals contingudes en les disposicions normatives esmentades, de conformitat amb el procediment previst per la legislació de règim local en la matèria.  
Per tot això, i a proposta del conseller de Presidència i Agricultura, Pesca, Alimentació i Aigua, el Consell,  
ACORDA  
  
Aprovar la prestació del servici de subministrament d'aigua potable, en règim de monopoli i per mitjà de la modalitat de gestió directa, sense òrgan diferenciat, de l'Ajuntament de Cocentaina en la pedania dels Algars.  
Contra este acord, que posa fi a la via administrativa de conformitat amb el que establix l'article 109.c de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les persones interessades poden interposar els recursos següents:  
1. Directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la notificació o publicació, si és el cas, del present acord en el Diari Oficial de la Comunitat Valenciana, de conformitat amb el que disposen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.  
2. Potestativament, recurs de reposició davant del Consell, en el termini d'un mes a comptar des de l'endemà de la notificació o publicació, si és el cas, d'este acord en el Diari Oficial de la Comunitat Valenciana, de conformitat amb el que establixen els articles 107, 116 i 117 de la Llei 30/1992, de 26 de novembre, tenint en compte que no és possible simultaniejar el recurs contenciós administratiu i el recurs potestatiu de reposició.  
3. En el cas de l'administració local promotora del procediment, a l'empara del que establix l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa, no s'hi pot interposar recurs en via administrativa. No obstant això, amb caràcter previ a la interposició del recurs contenciós administratiu, i en el termini de dos mesos comptats des de l'endemà de la notificació del present acord, pot formular un requeriment raonat perquè s'anul·le o es revoque este acord. Si no s'obté una contestació en el mes següent a la recepció, el requeriment s'entendrà rebutjat.   
  
Tot això sense perjuí que les persones interessades puguen exercir qualsevol altra via que estimen oportuna.  
  
Valencia, 12 de abril de 2013  
  
El vicepresident i secretari del Consell,  
JOSÉ CÍSCAR BOLUFER